Sarah (10) nektet ny lunge - nå krever domstolen unntak
Ti år gamle Sarah Murnaghan har ligget på et sykehus i Pennsylvania i tre måneder. Hun er dødelig syk av cystisk fibrose, en medfødt, arvelig sykdom som angriper blant annet lunger og mage- og tarmsystemet. Ifølge legene har hun mellom tre og fem uker igjen å leve hvis hun ikke får en ny lunge. Men det finnes få tilgjengelige barnelunger i hele USA. Derfor ber foreldrene og deres støttespillere om at hun får en lunge fra en voksen - noe reglene ikke tillater fordi hun er to år for ung.Men onsdag snudde lykken endelig for familien, ifølge USA Today. Philadelphia-dommer Michael Baylson har nemlig gitt ordre om en midlertidig forføyning i saken, slik at Sarah likevel kan stå på ventelisten for å få transplantert en voksen lunge. En midlertidig forføyning er en rettsavgjørelse hvor et krav kan sikres på forhånd, frem til saken kommer for retten. Det skal etter planen skje 14. juni. Frem til den datoen vil Sarah kunne motta en lungetransplantasjon. - Vi er ekstatiske for Sarah, fordi hun har blitt sykere hver dag, og vi har hatt to virkelig tøffe dager her. Det har vært en påkjenning. Nå har vi håp. Vi har masse håp, sier Sarahs mor, Janet Murnaghan, tilCNNs reporter Wolf Blitzer. Hun forteller at en liten gutt på 11 år er i samme situasjon som Sarah, og at de er lykkelige over nyheten på sykehuset. - Det føles som en liten seier. Vi skal fortsette fremover. Dette ønsker vi for alle barn, sier hun. Sarahs transplantasjonsleger har kunngjort at hun er fysisk i stand til å motta en voksen lunge. Rettsavgjørelsen som kan redde Sarahs unge liv kommer etter at USAs helseminister Kathleen Sebelius nektet å gå inn i søksmålet Sarahs foreldre har gått til. Hun benektet tirsdag at hun juridisk sett kan gripe inn overfor helsepersonellet som har tatt avgjørelsen. - Dessverre er det rundt 40 alvorlig syke mennesker fra Pennsylvania som over 12 år som også venter på en lungetransplantasjon, sa Sibelius da.Saken har skapt politisk slagsmål i USA, hvor flere kongressmedlemmer har krevd at helseministeren må snu.- Hvorfor skal vi la en 10 år gammel jente dø fordi hun er 10 og ikke 12, spør kollega Lou Barletta. Ifølge senator Pat Toomey skal det nasjonale nettverket for organtransplantasjon holde et kriseevaluering førstkommende mandag. Han er svært fornøyd med rettsavgjørelsen fra Philadelphia. - Jeg applauderer avgjørelsen og er takknemlig til dommer Baylson for hans raske avgjørelse i en så viktig sak. Nå har Sarah muligheten til å få en transplantasjon, og jeg planlegger å fortsette å kjempe for henne og andre som fortjener å få den muligheten, sier han i en uttalelse.
Hun har bare uker igjen å leve, men reglene sier at Sarah Murnaghan er for ung til å få transplantert en voksen lunge. Nå har familien fått håp om at den lille jenta deres får leve.